- 5 -

[bookmark: _GoBack]          [image: ]
REPUBLIKA HRVATSKA
OPĆINSKO DRŽAVNO ODVJETNIŠTVO
          U SPLITU

BROJ: KO-DO-264/22
Split, 17. ožujka 2022.

DH/DH

OPĆINSKI SUD U SPLITU

									S P L I T


Na temelju članka 38. stavak 2. točka 6., članka 341. stavak 2. i članka 540. u svezi članka 342. Zakona o kaznenom postupku, podižem

OPTUŽNICU


protiv:
1. SAŠE MALTARIĆA, zvanog: "Sale", OIB: 87597702418, sina pok. Vladimira i pok. Mirjane Maltarić rođene Batoš, rođenog 18. travnja 1971. u Zagrebu, s prebivalištem u Zavali, Zavala 96, državljanina Republike Hrvatske, strojobravara, sa završenom srednjom školom, nezaposlenog, s mjesečnim primanjima od oko 1.420,00 kuna, neoženjenog, oca jednog djeteta, vojsku nije služio, lošeg imovnog stanja, neosuđivanog, brani se sa slobode,

2. BRUNA BAČANIJA, OIB: 39082877011, sina Zorana i pok. Andree Bačani rođene Župarić, rođenog 24. rujna 1982. u Zagrebu, s prijavljenim prebivalištem u Zagrebu, Nikole Koellera 3, s boravištem u Zavali, Zavala 96, državljanina Republike Hrvatske, inženjera hidrogeologije i geološkog inženjerstva, sa završenom visokom školom, nezaposlenog, neoženjenog, bez djece, vojsku nije služio, lošeg imovnog stanja, neosuđivanog, brani se sa slobode,



da je prvookrivljenik Saša Maltarić:

1. u razdoblju od lipnja 2021. do 18. kolovoza 2021. u Zavali, otok Hvar, na obrađenom zemljištu uz sjevernu i jugoistočnu stranu svoje obiteljske kuće na adresi Zavala 96, u cilju uzgoja marihuane za vlastite potrebe, protivno zabrani iz članka 3. Zakona o suzbijanju zlouporabe droga (Narodne novine broj: 107/01, 87/02, 163/03, 141/04, 40/07, 149/09, 84/11, 80/13 i 39/19), zasadio te potom uzgojio najmanje deset stabljika biljke konoplje tipa droge (marihuana) koje su dosegle pojedinačne visine između 66 centimetra i 203 centimetra, čija masa biljne materije (lišće i začeci cvjetnih vrhova) ukupno iznosi 256,30 grama, a koje uzgojene biljne materije sadrže više od 0,3% psihotropne tvari tetrahydrocannabinola, koja tvar se nalazi na Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga (Narodne novine broj: 13/19),

dakle, neovlašteno proizveo tvari koje su propisom proglašene drogom,

da je drugookrivljenik Bruno Bačani:

2. u razdoblju od lipnja 2021. do 18. kolovoza 2021. u Zavali, otok Hvar, na obrađenom zemljištu uz južnu stranu obiteljske kuće Saše Maltarića na adresi Zavala 96 u kojoj neprijavljeno boravi, u cilju uzgoja marihuane za vlastite potrebe, protivno zabrani iz članka 3. Zakona o suzbijanju zlouporabe droga (Narodne novine broj: 107/01, 87/02, 163/03, 141/04, 40/07, 149/09, 84/11, 80/13 i 39/19), zasadio te potom uzgojio najmanje šest stabljika biljke konoplje tipa droge (marihuana) koje su dosegle pojedinačne visine između 95 centimetra i 220 centimetra, čija masa biljne materije (lišće i začeci cvjetnih vrhova te cvjetni vrhovi) iznosi 308,47 grama, a koje uzgojene biljne materije sadrže više od 0,3% psihotropne tvari tetrahydrocannabinola, koja tvar se nalazi na Popisu droga, psihotropnih tvari i biljaka iz kojih se može dobiti droga te tvari koje se mogu uporabiti za izradu droga (Narodne novine broj: 13/19),

dakle, neovlašteno proizveo tvari koje su propisom proglašene drogom,

pa da su time prvookrivljenik i drugookrivljenik počinili svaki po jedno kazneno djelo protiv zdravlja ljudi – neovlaštenu proizvodnju i promet drogama – djelo opisano i kažnjivo po članku 190. stavak 1. Kaznenog zakona (Narodne novine broj: 125/11, 144/12, 56/15, 61/15 – ispravak, 101/17, 118/18, 126/19 i 84/21).

I

Stoga temeljem članka 540. stavka 1. Zakona o kaznenom postupku tražim da sud na osnovi članka 541. Zakona o kaznenom postupku izda

KAZNENI NALOG

kojim prihvaća zahtjev ovog državnog odvjetništva i prvookrivljenika Sašu Maltarića te drugookrivljenika Bruna Bačanija za počinjena kaznena djela iz članka 190. stavak 1. Kaznenog zakona proglasi krivima te da im se izrekne kazna zatvora u trajanju od po 8 (osam) mjeseci, a potom da temeljem članka 56. Kaznenog zakona prema istima primijeni uvjetnu osudu na način da se naprijed izrečene kazne zatvora neće izvršiti ukoliko prvookrivljenik i drugookrivljenik u vremenu provjeravanja od po 2 (dvije) godine ne počine novo kazneno djelo.

Na temelju članka 190. stavak 8. u vezi s člankom 79. Kaznenog zakona predlaže se da se prema prvookrivljeniku Saši Maltariću primijeni oduzimanje predmeta koji su od njega oduzeti uz izdavanje potvrde o privremenom oduzimanju predmeta Policijske uprave splitsko – dalmatinske, Policijske postaje Hvar broj: 01350282 od 18. kolovoza 2021., te se predlaže da se prema drugookrivljeniku Brunu Bačaniju primijeni oduzimanje predmeta koji su od njega oduzeti uz izdavanje potvrde o privremenom oduzimanju predmeta Policijske uprave splitsko – dalmatinske, Policijske postaje Hvar broj: 01394617 od 18. kolovoza 2021.

Temeljem članka 148. stavak 1. te članka 145. stavka 1. i stavka 2. točke 1. i točke 6. Zakona o kaznenom postupku, predlažem da sud okrivljenike obveže na plaćanje troškova postupka do podizanja optužnice u ukupnom iznosu od 6.060,00 (riječima: šest tisuća šezdeset) kuna, od čega se iznos od 5.060,00 kuna odnosi na troškove provedenog toksikološkog vještačenja, dok pojedinačni iznosi od po 500,00 kuna predstavljaju paušalnu svotu.

II

Ako sud smatra da podaci u optužnici priloženi uz kaznenu prijavu ne pružaju vjerodostojnu osnovu za donošenje presude kojom će se izdati kazneni nalog ili ako protiv presude bude podnesen prigovor temeljem članka 542. stavka 2. Zakona o kaznenom postupku, tražim da sud okrivljenike Sašu Maltarića i Bruna Bačanija nakon provedene rasprave za po jedno počinjeno kazneno djelo iz članka 190. stavak 1. Kaznenog zakona proglasi krivima te da im se izrekne kazna zatvora u trajanju od po 10 (deset) mjeseci, a potom da temeljem članka 56. Kaznenog zakona prema istima primijeni uvjetnu osudu na način da se naprijed izrečene kazne zatvora neće izvršiti ukoliko prvookrivljenik i drugookrivljenik u vremenu provjeravanja od po 3 (tri) godine ne počine novo kazneno djelo.

Na temelju članka 190. stavak 8. u vezi s člankom 79. Kaznenog zakona predlaže se da se prema prvookrivljeniku Saši Maltariću primijeni oduzimanje predmeta koji su od njega oduzeti uz izdavanje potvrde o privremenom oduzimanju predmeta Policijske uprave splitsko – dalmatinske, Policijske postaje Hvar broj: 01350282 od 18. kolovoza 2021., te se predlaže da se prema drugookrivljeniku Brunu Bačaniju primijeni oduzimanje predmeta koji su od njega oduzeti uz izdavanje potvrde o privremenom oduzimanju predmeta Policijske uprave splitsko – dalmatinske, Policijske postaje Hvar broj: 01394617 od 18. kolovoza 2021.

Temeljem članka 148. stavak 1. te članka 145. stavka 1. i stavka 2. točke 1. i točke 6. Zakona o kaznenom postupku, predlažem da sud okrivljenike obveže na plaćanje troškova postupka do podizanja optužnice u ukupnom iznosu od 6.060,00 (riječima: šest tisuća šezdeset) kuna, od čega se iznos od 5.060,00 kuna odnosi na troškove provedenog toksikološkog vještačenja, dok pojedinačni iznosi od po 500,00 kuna predstavljaju paušalnu svotu.

Dokazi na kojima temeljim optužnicu, a koje ujedno namjeravam izvesti na raspravi:

1. zapisnik o pretrazi stana i drugih prostorija Policijske uprave splitsko-dalmatinske, Policijske postaje Hvar od 18. kolovoza 2021. (list 15 do 17)
2. potvrda o privremenom oduzimanju predmeta Policijske uprave splitsko-dalmatinske, Policijske postaje Hvar broj: 01350282 od 18. kolovoza 2021. (list 18)
3. potvrda o privremenom oduzimanju predmeta Policijske uprave splitsko-dalmatinske, Policijske postaje Hvar broj: 01394617 od 18. kolovoza 2021. (list 18a)
4. zapisnik o očevidu Policijske uprave splitsko-dalmatinske, Policijske postaje Hvar broj: 511-12-26-KU-77/2021 i 511-12-26-KU-78/2021 od 18. kolovoza 2021. (list 19 do 22)
5. kriminalističko-tehničko izvješće Policijske uprave splitsko-dalmatinske, Policijske postaje Hvar broj: 511-12-26-KU-77/2021 i 511-12-26-KU-78/2021 od 18. kolovoza 2021. (list 23 do 24)
6. zapisnik o ispitivanju osumnjičenika Saše Maltarića od 18. kolovoza 2021. (list 27 do 31)
7. zapisnik o ispitivanju osumnjičenika Bruna Bačanija od 18. kolovoza 2021.  (list 32 do 36)
8. službena zabilješka Policijske uprave splitsko-dalmatinske, Policijske postaje Hvar od 18. kolovoza 2021. (list 39 i list 40)
9. snimka ispitivanja osumnjičenika Saše Maltarića od 18. kolovoza 2021. (list 41)
10. snimka ispitivanja osumnjičenika Bruna Bačanija od 18. kolovoza 2021. (list 42)
11. zapisnik o vještačenju Službe kemijsko-fizikalnih i toksikoloških vještačenja Centra za forenzična ispitivanja, istraživanja i vještačenja „Ivan Vučetić“ od 11. veljače 2022. (list 46 do 49)
12. izvadak iz kaznene evidencije za Bruna Bačanija (list 50)
13. izvadak iz prekršajne evidencije za Bruna Bačanija (list 51)
14. izvadak iz kaznene evidencije za Sašu Maltarića (list 52)
15. izvadak iz prekršajne evidencije za Sašu Maltarića (list 53).


R a z l o z i

Osnovanost zahtjeva za izdavanje kaznenog naloga proizlazi iz kaznene prijave Policijske uprave splitsko – dalmatinske, Policijske postaje Hvar broj: 511-12-26-KU-77/2021 i 511-12-26-KU-78/2021 od 18. kolovoza 2021. s prilozima, te iz prikupljenih dokaza i provedenih dokaznih radnji.

Ispitan pred policijom sukladno članku 208.a Zakona o kaznenom postupku u svojstvu osumnjičenika, okrivljenik Saša Maltarić izjavio je kako je on doista za vlastite potrebe na mjestu događaja, i to sa sjeverne strane svoje kuće u vrtu, posadio četiri biljke radi konzumacije marihuane pušenjem te radi pravljenja ulja. Što se tiče preostalih šest zasađenih biljki, iste se nalaze na zemljištu njegove obitelji te pripadaju adresi Zavala 97, te biljke su vlasništvo neke druge osobe koja ga je upitala može li tu posaditi biljke. Nije htio navesti identitet te muške osobe kako ne bi s njim imao probleme u Zavali. Istaknuo je kako uzgojenu marihuanu nije imao namjeru preprodati, već isključivo koristiti za vlastite potrebe, a iste biljke je posadio krajem mjeseca travnja. Inače, na adresi njegove obiteljske kuće samo on ima prijavljeno prebivalište, dok je prethodno na istoj adresi bio prijavljen i Bruno Bačani, koji tamo stanuje već treću godinu tijekom zimskog perioda. Mišljenja je da je Bruno Bačani posadio svoje stabljike u istom razdoblju kad i on, riječ je upravo o šest stabljika koje su policijski službenici od njega oduzeli.

Prilikom ispitivanja pred policijom sukladno članku 208.a Zakona o kaznenom postupku, okrivljenik Bruno Bačani branio se šutnjom.

Međutim, zaključak da su oba okrivljenika počinili po jedno kazneno djelo iz članka 190. stavak 1. Kaznenog zakona upravo na način opisan u izreci optužnice proizlazi iz cjelokupne materijalne dokumentacije priložene u spis, posebno iz sadržaja dviju potvrda o privremenom oduzimanju predmeta Policijske uprave splitsko-dalmatinske, Policijske postaje Hvar od 18. kolovoza 2021., broj: 01350282 i broj: 01394617, iz čega je razvidno da su na mjestima događaja inkriminirane biljne materije oduzete od imenovanih okrivljenika.

	Nadalje, iz zapisnika o vještačenju Službe kemijsko-fizikalnih i toksikoloških vještačenja Centra za forenzična ispitivanja, istraživanja i vještačenja „Ivan Vučetić“ od veljače 2022. proizlazi da su inkriminirane materije upravo konoplja tipa droge (marihuana) sa sadržajem više od 0,3% tetrahidrokanabinola.

Slijedom navedenog, ova optužnica se ukazuje opravdanom i na zakonu utemeljenom pa smatram da su ispunjeni uvjeti iz članka 541. u svezi članka 540. Zakona o kaznenom postupku da se izda kazneni nalog.

Imajući u vidu imovinske prilike okrivljenika, težinu djela, okolnosti pod kojima su djela počinjena, smatram da su predložene uvjetne osude razmjerne stupnju krivnje, pogibeljnosti djela i svrsi kažnjavanja.

Z A M J E N I K
OPĆINSKOG DRŽAVNOG ODVJETNIKA
Marin Mardešić

